Când credeam că lupta din jurul tronului Moldovei nu putea deveni şi mai îmbârligată, un nou jucător îşi încearcă norocul! Iscoadele care s-au întors azi la Chişinău spun că o oaste din România se pregăteşte să treacă Prutul, în frunte cu Traian Băsescu, trei dragoni beţivi şi câţiva dothraki de încredere.

Cunoscut pentru şuviţa blondă şi piticul său de încredere, Băsescu „cel născut din furtună” a primit asigurări că va recăpăta cetăţenia moldovenească, retrasă prin decret de actualul ocupant al tronului, Igor din casa Dodon.

„Din cele 42 de case nobiliare ale Moldovei, cele 7 care n-au emigrat sunt acum prinse într-un conflict care pare fără sfârşit. Avem guverne paralele, preşedinţi suprapuşi, fâşuri sfâşiate”, explică Anatolie Varys, maestrul şoaptelor. „Venirea lui Băsescu nu poate decât să complice situaţia, mai ales dacă e însetat.”

